Mladi hrvatski tenisač Borna Ćorić upisao je pobjedu života! U četvrtfinalu ATP turnira u Baselu izbacio je Rafaela Nadala sa 6:2 i 7:6.

Sjajnu partiju odigrao je Ćorić, ni po čemu se nije dalo zaključiti da mu je tek 17 godina. Nije se prepao susreta s velikim Nadalom, štoviše u ključnim je trenucima odigrao kao da iza sebe ima stotinu ovakvih mečeva.

U prvom je setu doslovno deklasirao trećega igrača svijeta. Tri puta mu je uzeo servis i poveo sa 5:0. Nakon toga je izgubio jedan gem na svoj servis, ali to ga nije previše uzdrmalo.

U drugom setu Nadal je kod 4:4 imao break-loptu, no naš se tenisač spasio. U sljedećem je gemu Ćorić bio u prilici uzeti servis protivniku, ali se i Nadal izvukao i meč je otišao u tie-break.

U 13. igri Ćorić je kod 4:4 napravio mini-break i došao na samo dva servisa do pobjede. I tu je pokazao zrelost, odigrao je sjajno i ispratio Nadala s turnira u Baselu. Bila mu je to pobjeda života, no ono najbolje je tek pred ovim mladim tenisačem.

Ćorić će se za finale boriti s Davidom Goffinom, sedmim nositeljem turnira. Belgijac je prije izbacio Ivana Dodiga.

Možda ćemo u Baselu gledati hrvatski finale budući da se do polufinala probio i Ivo Karlović. Div sa Šalate za ulazak u finale će igrati protiv Rogera Federera koji je izbacio Grigora Dimitrova.

>> Karlović bez poteškoća prošao u polufinale